11 Tota le mo maemong a a siameng, setšhaba se Jehofa a neng a se itlhophetse sa Iseraele wa bogologolo se ne se bontsha lemmenyana fela la boitshepo jo phuthego ya Modimo ya selegodimo e nang le jone. Dimilione tsa dibopiwa tsa semoya tse di direlang Modimo ka boikanyegi di bidiwa gore ke “dimiriate [tsa gagwe] tse di boitshepo.” (Duteronome 33:2; Jude 14) Di bontsha sentle bontle jo bo phatsimang le jo bo itshekileng jwa boitshepo jwa Modimo. Gopola boserafe ba Isaia a ba boneng mo ponatshegelong. Mafoko a pina ya bone a bontsha gore dibopiwa tseno tse di maatla tsa semoya di na le seabe sa botlhokwa mo go direng gore go nna boitshepo ga ga Jehofa go itsiwe mo lobopong lotlhe. Le fa go ntse jalo, go na le sebopiwa sengwe sa semoya se se fetang tseno tsotlhe—Morwa wa Modimo yo o tsetsweng a le esi. Jesu o bontsha kafa Jehofa a leng boitshepo ka gone ka tsela ya maemo a a kwa godimo. O bidiwa sentle go twe ke “Moitshepi wa Modimo.”—Johane 6:68, 69.